Jarkko Parikka

Jarkko Ilari Parikka (s. 6. syyskuuta 1997 Imatra) on suomalainen jääkiekkopuolustaja, joka edustaa SM-liigajoukkue Tampereen Ilvestä. 
Ura.
Seuraura.
Parikka on Imatran Ketterän kasvatti. Hän siirtyi 14-vuotiaana Saimaan Pallon C-nuoriin kaudeksi 2011–2012. Kaudeksi 2013–2014 Parikkaa oltiin viemässä itävaltalaisen EC Salzburgin organisaatioon. Ennen tätä USHL-joukkue Sioux Falls Stampede varasi hänet 106. pelaajana. Parikka siirtyi kuitenkin toiseen USHL-seuraan, Des Moines Buccaneersiin. Kauden jälkeen Sibir Novosibirsk varasi hänet kolmannella kierroksella 128. pelaajana . Samana kesänä myös OHL-joukkue Kingston Frontenacs varasi Parikan 103. pelaajana . Hän siirtyi joukkueeseen kaudeksi 2014–2015, mutta Parikan kausi päättyi kuitenkin maaliskuussa 2015 akillesjännevamman vuoksi.
Kesällä 2015 Parikka päätti jättää Frontenacsin akillesjännevamman ja joukkueen ulkomaalaispelaajien jatkon puntaroinnin vuoksi. Hän siirtyi kaudeksi 2015–2016 kolmivuotisella SM-liigasopimuksella Tampereen Ilvekseen. Parikka aloitti kautensa seuran A-nuorissa, jossa hän voitti kauden päätteeksi Suomen-mestaruuden. Parikka teki liigadebyyttinsä 13. marraskuuta 2015 paikallisvastustaja Tapparaa vastaan. Hänet merkittiin Ilveksen seitsemänneksi puolustajaksi. Parikka sai ottelussa jääaikaa 5.36 minuuttia ja hänelle merkittiin teholukema –1. Parikka teki liigauransa avausmaalin viidennessä ottelussaan runkosarjan viimeisellä kierroksella 10. maaliskuuta 2016 KooKoota vastaan. Teemu Kesä valitsi hänet ottelun Alumnien tähtien kakkostähdeksi. Parikka pelasi myös kahdeksan ottelua lainalla Mestis-joukkue Lempäälän Kisassa tehden kaksi syöttöpistettä.
Varsinaisella SM-liigan tulokaskaudellaan 2016–2017 Parikka teki 57 runkosarjaottelussa tehot 1+9=10 ja kymmenessä pudotuspeliottelussa yhden syöttöpisteen. Syyskuussa 2017 hän teki kaksivuotisen jatkosopimuksen Ilveksen kanssa. Kaudella 2018–2019 Parikka nousi Ilveksen kärkipuolustajaksi. Hän oli joukkueen eniten maaleja tehnyt puolustaja viidellä osumallaan ja teki runkosarjassa kaikkiaan 19 tehopistettä. Parikka voitti myös Ilveksen sisäisen tehotilaston lukemalla +16. Lokakuussa 2019 hän teki seuran kanssa 1+1-vuotisen jatkosopimuksen.
Kaudella 2020–2021 Parikka oli Ilveksen eniten maaleja tehnyt puolustaja viidellä osumallaan. Helmikuussa 2021 hän joutui muutamaksi viikoksi sivuun, kun Parikka sai koronavirustartunnan oltuaan Suomen A-maajoukkueen mukana Beijer Hockey Gamesissa. Hän ei lopulta käyttänyt sopimuksessaan ollutta optiota KHL:ään siirtymisestä, kun Parikka teki maaliskuussa 2021 vuoden mittaisen jatkosopimuksen Ilveksen kanssa. Saman vuoden joulukuussa hän teki seuran kanssa 2+1-vuotisen jatkosopimuksen, joka sisältää mahdollisuuden pelata vuoden ulkomailla. Kaudella 2021–2022 Parikka teki SM-liigan yhden kauden piste-ennätyksensä tehoilla 10+11=21. Hän oli Ilveksen eniten maaleja tehnyt puolustaja. Parikka jakoi myös joukkueen sisäisen tehotilaston voiton Matias Mäntykiven kanssa lukemalla +15. Hän voitti kauden päätteeksi SM-pronssia, kuten myös seuraavan kauden 2022–2023 päätteeksi. Toukokuussa 2023 Ilves uutisoi, että Parikka jatkaa Ilveksessä varmasti kaudella 2023–2024, eikä käytä vielä ulkomaanoptiotaan. Maaliskuussa 2024 seura tiedotti osapuolten jatkaneen Parikan sopimusta kevääseen 2027 ulottuvan saakka.
Parikka joutui kaudella 2024–2025, joulukuussa 2024 noin seitsemäksi viikoksi sivuun loukkaantumisen vuoksi. Hän palasi kaukaloihin helmikuussa 2025. Parikka voitti kauden päätteeksi SM-pronssia.
Maajoukkueura.
Parikka pelasi alle 18-vuotiaiden MM-kilpailuissa vuonna 2014. Hänet valittiin Sveitsiä vastaan pelatun alkulohkon ottelun päätteeksi Suomen ottelun parhaaksi pelaajaksi. Vuoden 2015 turnaus Parikalta jäi väliin akillesjännevamman vuoksi. Hän myös putosi viimeisten joukossa Suomen alle 20-vuotiaiden MM-joukkueesta vuoden 2017 turnaukseen. Parikka pelasi myös alle 18-vuotiaiden Ivan Hlinkan muistoturnauksessa vuosina 2013 ja 2014. 
Suomen A-maajoukkueessa Parikka on pelannut 18 ottelua keräten yhden syöttöpisteen. Hän teki A-maajoukkuedebyyttinsä Nordic Cupissa 11. huhtikuuta 2019 Aalborgissa Tanskaa vastaan. Parikka merkittiin Suomen seitsemänneksi puolustajaksi. Hän putosi viimeisten joukossa Suomen lopullisesta MM-joukkueesta vuoden 2021 turnaukseen.
Parikka valittiin Pohjola-leirin tähdistökentälliseen vuonna 2012. Yhteensä hän on pelannut 20 nuorten ja 27 poikien maaottelua.
Pelityyli.
Ilveksen urheilutoimenjohtaja Timo Koskelan mukaan Parikka on luisteluvoimainen yleispuolustaja. Koskelan mukaan hän on myös fyysinen ja voimakas kamppailija, joka pystyy pelaamaan illasta toiseen isot minuutit vastustajien parhaita pelaajia vastaan.
Muuta.
Parikan isoveli Jere pelasi omalla urallaan hyökkääjänä Suomi-sarjassa.